Ir-Regolament tal-Kummissjoni (KEE) Nru 1613/2000
ta' l-24 ta' Lulju 2000
li jidderoga mir-Regolament (KEE) Nru 2454/93 fir-rigward tad-definizzjoni tal-kunċett ta' prodotti li joriġinaw użati għall-iskopijiet ta' l-iskema ta' preferenzi ġeneralizzati sabiex jieħdu inkonsiderazzjoni l-qagħda speċjali fil-Laos fir-rigward ta' xi oġġetti tat-tessuti esportati lejn il-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi il-Komunità Ewropea,
Wara li kkunsidrat ir-Regolament tal-Kunsill (KEE) Nru 2913/92 tat-12 ta' Ottubru 1992 li jistabbilixxi il-Kodiċi Doganali tal-Komunità [1], kif emendat l-aħħar mir-Regolament (KE) Nru 955/1999 tal-Parlament Ewropew u tal-Kunsill [2], u speċjalment l-Artikolu 249 tiegħu,
Wara li kkunsidrat ir-Regolament tal-Kummissjoni (KEE) Nru 2454/93 tat-2 ta' Lulju 1993 li jistabbilixxi dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi il-Kodiċi Doganali tal-Komunità [3], kif emendat l-aħħar mir-Regolament (KE) Nru 1662/1999 [4], u speċjalment l-Artikolu 76 tiegħu,
Billi:
(1) Bir-Regolament tal-Kunsill (KE) Nru 2820/98 tal-21 ta' Diċembru 1998 li japplika skema multiannwali ta' preferenzi ġeneralizzati ta' tariffa għall-perjodu mill-1 ta' Lulju 1999 sal-31 ta' Diċembru 2001 [5], kif emendat l-aħħar mir-Regolament tal-Kummissjoni (KEE) Nru 1310/2000 [6], il-Komunità tat preferenzi ta' din ix-xorta lil Laos.
(2) L-Artikoli 67 sa 97 tar-Regolament (KEE) Nru 2454/93 jistabbilixxu d-definizzjoni tal-kunċett ta' prodotti li joriġinaw li għandu jintuża għall-iskopijiet ta' preferenzi ta' tariffi ġeneralizzati. Madanakollu, l-Artikolu 76 ta' dak ir-Regolament jistabbilixxi derogi favur il-pajjiżi l-anqas żviluppati u benefiċjarji GSP li jagħmlu talba xierqa f'dak is-sens lill-Komunità.
(3) Permezz tar-Regolament tal-Kummissjoni (KEE) Nru 1537/1999 [7], il-Laos kiseb deroga ta' din ix-xorta għal ċerti tessuti, għall-perjodu mill-15 ta' Lulju 1999 sa l-14 ta' Lulju 2000.
(4) It-talba mibgħuta mill-Laos taderixxi mar-rekwiżiti ta' l-Artikolu 76 tar-Regolament (KEE) Nru 2454/93. B'mod partikolari d-dħul ta' kondizzjonijiet kwantitattivi (fuq bażi annwali) li jirriflettu l-kapaċità tas-suq tal-Komunità li jassorbi l-prodotti mill-Laos, il-kapaċità tal-Laos li jesporta u t-tkattir attwali tan-negozju rrekordjat, huwa tali li jipprevjenu ħsara fil-fergħat korrispondenti ta' l-industrija tal-Komunità. Madanakollu d-deroga għandha tiġi adattata b'riferenza għall-ħtiġiet ekonomiċi.
(5) Sabiex iħajru kooperazzjoni reġjonali fost il-pajjiżi li jgawdu, hu mixtieq li l-materji primi li sejrin jintużaw fil-Laos fil-kuntest ta' din id-deroga għandhom joriġinaw f'pajjiżi li jagħmlu parti mill-Assoċjazzjoni tal-Ġnus ta' l-Asja tax-Xlokk (ASEAN) (barra mill-Mijanmar), mill-Assoċjazzjoni ta' l-Asja ta' Nofsinhar għall-Kooperazzjoni Reġjonali (SAARC) jew mill-Ftehim ta' Sħubija ACP-KE.
(6) L-amministrazzjoni miftuħa u effettiva ta' dawn il-miżuri għandha tiġi żgurata bl-applikazzjoni tad-dispożizzjonijiet rilevanti, għall-amministrazzjoni ta' kwoti ta' tariffi, stabbiliti fir-Regolament (KEE) Nru 2454/93, kif emendat mir-Regolament (KE) Nru 1427/97 [8].
(7) Kull talba biex titkabbar l-applikazzjoni tad-deroga għal aktar mill-kwantitajiet li hemm provduti għandha tiġi kkunsidrata b'konsultazzjoni mal-awtoritajiet tal-Laos.
(8) Biex tkun effettiva għal kollox, id-deroga għandha tingħata għal tul ta' żmien raġjonevoli, jiġifieri, sal-31 ta' Diċembru 2001 meta jiskadi r-Regolament (KE) Nru 2820/98.
(9) Il-miżuri li hemm provduti f'dan ir-Regolament huma konformi ma' l-opinjoni tal-Kumitat tal-Kodiċi Doganali,
ADOTTAT DAN IR-REGOALMENT:
L-Artikolu 1
1. B'deroga mill-Artikoli 67 sa 97 tar-Regolament (KEE) Nru 2454/93, il-prodotti elenkati fl-Anness ta' dan ir-Regolament li huma fabbrikati fil-Laos minn drapp minsuġ (oġġetti minsuġa) jew ħajt mibrum (oġġetti tal-malja) impurtati f'dak il-pajjiż u li joriġinaw minn pajjiż li jagħmel parti mill-Assoċjazzjoni tal-Ġnus ta' l-Asja tax-Xlokk (ASEAN) (barra mill Mijanmar), mill-Assoċjazzjoni ta' l-Asja tan-Nofsinhar għall-Kooperazzjoni Reġjonali (SAARC) jew mill-Ftehim ta' Sħubija ACP-KE huma meqjusa li joriġinaw minn Laos b'mod konformi ma' l-arranġamenti mniżżla hawn taħt.
2. Għall-iskopijiet tal-paragrafu 1, il-prodotti huma meqjusa li joriġinaw mill-ASEAN jew SAARC meta jinkisbu f'dawn il-pajjiżi skond ir-regoli ta' l-oriġini li hemm provduti fl-Artikoli 67 sa 97 tar-Regolament (KEE) Nru 2454/93, jew li joriġinaw minn pajjiżi li jgawdu mill-Ftehim ta' Sħubija ACP-KE meta jinkisbu f'dawk il-pajjiżi skond ir-regoli ta' l-oriġini mniżżla fil-Protokoll Nru 1 għall-Ftehim ta' Sħubija ACP-KE [9].
3. L-awtoritajiet kompetenti ta' Laos jimpennjaw rwieħhom li jieħdu l-miżuri kollha meħtieġa sabiex jiżguraw li jaderixxu mad-dispożizzjonijiet tal-paragrafu 2.
L-Artikolu 2
Id-deroga li hemm provduta fl-Artikolu 1 tapplika għall-prodotti trasportati direttament mill-Laos u impurtati fil-Komunità matul il-perjodu bejn il-15 ta' Lulju 2000 sal-31 ta' Diċembru 2001, sa l-ammonti annwali elenkati fl-Anness ma ġenb kull prodott.
L-Artikolu 3
Il-Kwantitajiet li ssir referenza għalihom fl-Artikolu 2 għandhom jitmexxew mill-Kummissjoni, b'mod konformi mad-dispożizzjonijiet stabbiliti fl-Artikoli 308a sa 308ċ tar-Regolament (KEE) Nru 2454/93.
L-Artikolu 4
Meta l-ġbid skond l-Artikolu 3 ikopru 80 % ta' l-ammonti murija fl-Anness, il-Kummissjoni, b'konsultazzjoni ma' l-awtoritajiet tal-Laos, għandha tikkunsidra jekk huwiex meħtieġ li testendi l-applikazzjoni tad-deroga 'l fuq minn dawk l-ammonti.
L-Artikolu 5
Dan li ġej għandu jitniżżel fil-kaxxa 4 taċ-ċertifikati ta' oriġini Formola A maħruġa mill-awtoritajiet kompetenti tal-Laos skond dan ir-Regolament:
"Deroga - Regolament (KE) Nru 1613/2000"
.
L-Artikolu 6
F'każ ta' dubju, l-Istati Membri jistgħu jitolbu kopja tad-dokument li jiċċertifika l-oriġini tal-materjali wżati fil-Laos taħt din id-deroga. Din it-talba tista' ssir fiż-żmien tad-dħul fiċ-ċirkolazzjoni ħielsa ta' l-oġġetti li jgawdu minn dan ir-Regolament, jew fil qafas tal-kooperazzjoni amministrattiva li għaliha hemm dispożizzjonijiet fl-Artikolu 94 tar-Regolament (KEE) Nru 2454/93.
L-Artikolu 7
Dan ir-Regolament jidħol fis-seħħ fis-seba' jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-24 ta' Lulju 2000.